આટલાથી પૂરતું નથી. સરકાર વાવેતર-ઉત્પાદનના ઊંચા અંદાજોની સાથે ૨૦૧૭માં કૃષિ સેક્ટરનો ગ્રોથ ૬ ટકાની સપાટીએ પહોંચશે તેવો આશાવાદ અગ્રણી સંસ્થા નીતિ આયોગે દર્શાવ્યો છે. વર્ષ ૨૦૧૫-૧૬માં ગ્રોથ ૧.૨ ટકા આસપાસ રહેવાની ધારણા છે. જે વર્ષ ૨૦૧૪-૧૫ કરતાં ૦.૨૫ ટકાનો ઘટાડો દર્શાવે છે. વર્ષ ૨૦૧૪.૧૫માં વરસાદની ખાધ ૧૨ ટકા અને ૨૦૧૫-૧૬માં ૧૪ ટકા રહી હતી. સતત બે વર્ષ નબળા ચોમાસાને કારણે કૃષિ ઉત્પાદનને મોટી અસર પડી છે. ચાલુ વર્ષે પણ સામાન્ય કરતાં વધુ વરસાદ નહીં, પરંતુ ખાધ રહી જશે તે અત્યારની સ્થિતિ પરથી જાણી શકાય છે. વર્ષ ૨૦૧૩-૧૪માં ધાન્ય પાકોનું ઉત્પાદન ૨૬૫૦ લાખ ટન હતું જે ઘટીને વર્ષ ૨૦૧૪-૧૫માં ૨૫૨૦ લાખ ટન થવા સામે વર્ષ ૨૦૧૫-૧૬માં ૨૫૩૦ લાખ ટનનો અંદાજ મુકાય છે. હવે વર્ષ ૨૦૧૬-૧૭માં હજુ સુધી નબળું ચોમાસું રહ્યું હોવા છતાં ઉત્પાદનનો અંદાજ ૨૭૦૧ લાખ ટન મુકાઈ રહ્યો છે.